32000D0080
L 030/41
JURNALUL OFÍCIAL AL UNIUNII EUROPENE
DECIZIA COMISIEI
din 20 decembrie 1999
de modificare a Deciziei 1999/120/CE de elaborare a listelor provizorii cu unitățile din țările terțe din care statele membre autorizează importurile de membrane de animale
[notificată cu numărul C(1999) 4697]
(Text cu relevanță pentru SEE)
(2000/80/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile pentru elaborarea, pe o perioadă interimară, a listelor provizorii cu unitățile din țările terțe din care statele membre sunt autorizate să importe anumite produse de origine animală, produse de pescărie sau moluște bivalve vii (1), astfel cum a fost modificată ultima dată prin Decizia 98/603/CE (2), în special articolul 2 alineatul (4),
întrucât:
(1)
Listele provizorii cu unitățile din țările terțe care produc membrane de animale au fost elaborate prin Decizia 1999/120/CE a Comisiei (3).
(2)
Bangladesh, Mexic, Nicaragua și Panama au trimis listele cu unitățile lor care produc membrane de animale și pentru care autoritățile responsabile atestă respectarea reglementărilor comunitare de către unități.
(3)
Se pot, astfel, elabora listele provizorii cu unitățile care produc membrane de animale din Bangaldesh, Mexic, Nicaragua și Panama; întrucât Decizia 1999/120/CE ar trebui, prin urmare, modificată ca atare.
(4)
Măsurile prevăzute în prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
(1) În titlul Deciziei 1999/120/CE, cuvintele „stomacuri și vezici” se inserează la sfârșit.
(2) În articolul 1 primul și al doilea paragraf, după cuvântul „membrane”, se inserează „stomacuri și vezici”.
Articolul 2
Textul din anexa la prezenta decizie se adaugă în anexa la Decizia 1999/120/CE.
Articolul 3
Prezenta decizie se aplică începând cu 15 decembrie 1999.
Articolul 4
Prezenta decizie se adresează statelor membre.
Adoptată la Bruxelles, 20 decembrie 1999.